Σύντομο βιογραφικό- σημείωμα από το Βαγγέλη Φουντά:



Ο Διονύσης  Σαββόπουλος είναι  ένας σύγχρονος Έλληνας συνθέτης και τραγουδιστής. Γεννήθηκε στη Θεσσαλονίκη στις 2 Δεκεμβρίου 1944.Εγκατέλειψε τη Νομική Σχολή της Θεσσαλονίκης, για να ασχοληθεί με το τραγούδι. Άρχισε την καριέρα του το 1964, παίζοντας σε μπουάτ. Κατά  τη διάρκεια της δικτατορίας φυλακίστηκε δύο φορές, τον Αύγουστο και τον Σεπτέμβριο του 1967. Έγραψε τραγούδια με πολιτικό, ρομαντικό και σκωπτικό περιεχόμενο. Γνωστά του τραγούδια είναι : «Τι έπαιξα στο Λαύριο», «Η Συννεφούλα»,           « Σαν τον Καραγκιόζη», «Μη μιλάς άλλο για αγάπη» και το «Ντιρλάντα».΄Εχει κυκλοφορήσει 25 δίσκους.Ενδεικτικά αναφέρουμε: Φορτηγό, Το περιβόλι του τρελού, Μπάλλoς, Η ρεζέρβα, Ο χρονοποιός, Αχαρνής. Σαββόραμα, Ο  πυρήνας. Επίσης, έχει κυκλοφορήσει δίσκος με αποσπάσματα από τραγούδια που ερμήνευσε ο Σαββόπουλος μαζί με τους φιλοξενούμενους του στην ιστορική τηλεοπτική του εκπομπή «ΖΗΤΩ το ελληνικο τραγούδι».

Τι έπαιξα στο Λαύριο

Δεν ξέρω τι να παίξω στα παιδιά
στην αγορά στο Λαύριο
είμαι μεγάλος με τιράντες και γυαλιά
κι όλο φοβάμαι το αύριο.
Πώς να κρυφτείς απ’ τα παιδιά
έτσι κι αλλιώς τα ξέρουν όλα
και μας κοιτάζουν με μάτια σαν κι αυτά
όταν ξυπνούν στις δύο η ώρα

Ζούμε μέσα σ’ ένα όνειρο που τρίζει
σαν το ξύλινο ποδάρι της γιαγιάς μας
Μα ο χρόνος ο αληθινός
σαν μικρό παιδί είναι εξόριστος
Μα ο χρόνος ο αληθινός
είναι ο γιος μας ο μεγάλος κι ο μικρός

Δεν ξέρω τι να παίξω στα παιδιά
μα ούτε και στους μεγάλους
πάει καιρός που έχω μάθει ξαφνικά
πως είμαι ασχημοπαπαγάλος.
Πώς να τα κρύψεις όλα αυτά
έτσι κι αλλιώς τα ξέρουν όλοι
και σε κοιτάζουν με μάτια σαν κι αυτά
όταν γυρνάς μέσα στην πόλη

 ιστορική αναδρομή:

Τα Λαύριο  από την αρχαιότητα ήταν γνωστό για το πλούσιο υπέδαφος του. Τα ορυχεία αργύρου που διέθετε ήταν ένας από τους ακρογωνιαίους  λίθους τη αθηναϊκής ηγεμονίας την κλασική εποχή. Αργότερα, τα αποθέματα ασημιού εξαντλήθηκαν και εγκαταλείφθηκαν , αλλά στα μέσα του 19ου αιώνα ανακαλύφθηκε μεγάλη και αξιοποιήσιμη φλέβα μόλυβδου, την οποία εκμεταλλεύτηκε προς όφελος της γαλλική εταιρία με μια αποικιακού τύπου συμφωνία. Μαζί με αυτή εκμεταλλεύοταν την «αρχαία σκουριά», υπολείμματα επεξεργασίας των ορυκτών μεταλλευμάτων, τα οποία στην αρχαιότητα δεν ήταν δυνατό να επεξεργαστούν παραπάνω, αλλά με τις τεχνικές δυνατότητες της εποχής αυτό έγινε εφικτό.

 Το ελληνικό δημόσιο προσπάθησε να αντιδράσει και έτσι δημιουργήθηκε  το λεγόμενο «Λαυρεωτικό ζήτημα» το οποίο έληξε περί το 1875 με συμβιβασμό σε βάρος των ελληνικών συμφερόντων, ενώ παράλληλα ιδρύθηκε και μια ελληνική εταιρία. Η γαλλική εταιρία ανέλαβε την εκμετάλλευση του πλουσιότατου υπεδάφους και η ελληνική της «αρχαίας σκουριάς».  Το γεγονός οδήγησε στην πλήρη εκβιομηχάνιση της περιοχής και στην δημιουργία εργατικής και αστικής τάξης. Δύο  μεγάλες απεργίες των εργατών  (1896, 1906) με  αιτήματα όπως το 8ώρο έληξαν βίαια και ένοπλα  από τις δυνάμεις καταστολής, έθεσαν ωστόσο τις  βάσεις για την ανάπτυξη του εργατικού και συνδικαλιστικού κινήματος στην Ελλάδα .

Στη  μεγάλη απεργία του 1929  ένας εργάτης σκοτώθηκε από τις δυνάμεις καταστολής και πολλοί τραυματίστηκαν, αλλά η απεργία πέτυχε τελικά  να ικανοποιήθούν  τα αιτήματα των απεργών.  Το 1917 έκλεισε η ελληνική εταιρία, καθώς εξαντλήθηκε η «αρχαία σκουριά»,  και συνέχισε την εκμετάλλευση των κοιτασμάτων μόλυβδου με ιδιαίτερα προνομιακούς όρους η γαλλική, μέχρι τελικής εξαντλήσεως των ορυκτών αποθεμάτων.

Το 1977 η εταιρία έκλεισε και πρόσθεσε στην περιβαλλοντική υποβάθμιση την οικονομική εξαθλίωση και την αποσάθρωση του κοινωνικού ιστού που προκάλεσε η ανεργία. Σήμερα, το Λαύριο δείχνει να έχει ξεπεράσει τις πληγές του,  η βιομηχανική περιοχή έχει μετατραπεί σε τεχνολογικό πάρκο και οι κάτοικοι του Λαυρίου συμπαραστέκονται αλληλέγγυοι στον αγώνα των κατοίκων  της[γειτονικής Κερατέας](http://afterschoolbar.blogspot.com/2011/01/blog-post_05.html)να αποφύγουν την υποβάθμιση της πόλης τους που επιχειρείται .)



   Στο κείμενο που εξετάζουμε υπάρχει ένα ποιητικό υποκείμενο που αρκετές μνείες του κειμένου τον ταυτίζουν με τον δημιουργό (με τιράντες και γυαλιά, ο γιος μας ο μεγάλος κι ο μικρός, δεν ξέρω τι να παίξω κτλ ).

      Στην πρώτη ενότητα με αφορμή μια συναυλία που έκανε ή προτίθεται να κάνει  στο χτυπημένο από την ανεργία τη δεκαετία του ’80 Λαύριο, ο αφηγητής εκφράζει την αμηχανία του για το περιεχόμενο της, καθώς κοινό του ή μέρος του κοινού του είναι παιδιά του Λαυρίου, τα οποία έχουν πρόωρα μεγαλώσει εξαιτίας των δύσκολων συνθηκών ζωής. Αισθάνεται ότι η τέχνη του είναι παράταιρη, καθώς ούτε να τα διασκεδάσει μπορεί (πώς ένα τραγούδι μπορεί να σκεπάσει την έλλειψη ενός κομματιού ψωμιού;) αλλά ούτε και είναι ικανή να περιγράψει αυτή την δυσάρεστη κατάσταση.  Κι αισθάνεται πως ο χρόνος και η φθορά του χρόνου, μαζί με την γνώση των δυσκολιών που μπορεί να φέρει το μέλλον, του στερούν ακόμα και τη διάθεση ή την ικανότητα  να τα καθησυχάσει κάπως . Ξέρει ότι δεν  θα βρει το κατάλληλο παραμύθι, για  να τα κάνει να ξεχαστούν.  Στην αρχή αναρωτιέται πώς μπορεί να κοροϊδέψει κανείς τα παιδιά και να τους ωραιοποιήσει την πραγματικότητα. Άλλωστε, τα ίδια νοιώθουν την αλήθεια, καθώς μέσα στην παιδική τους αθωότητα μπορούν και αντιλαμβάνονται  την ουσία των πραγμάτων για το νόημα τη ζωής. Κι όταν τους λέει τέτοια πράγματα, τον κοιτάζουν με την απορία, την γνώση, την ενόχληση, αλλά και την ασφάλεια και την εμπιστοσύνη που νοιώθουν όταν ξυπνάν ξαφνικά και μη αναμενόμενα στις δυο το πρωί.

    Έτσι τελειώνει η πρώτη στροφή και αρχίζει η επωδός, το ρεφρέν. Στα ρεφρέν των τραγουδιών περιέχεται η γενική ιδέα, το κύριο νόημα που θέλει να εκφράσει ο στιχουργός.  Ο αφηγητής διαπιστώνει πως η ζωή και οι επιθυμίες  των ανθρώπων είναι κάτι  συγκεχυμένο και άπιαστο σαν τα όνειρά.  Και ταυτόχρονα φθαρτή και ευάλωτη, όπως  το ξύλινο πόδι μιας γυναίκας που τρίζει. Οικεία και αγαπημένη όπως η γιαγιά μας, αλλά φθαρμένη πια και γερασμένη .  Και αντιλαμβάνεται  την πραγματική διάσταση του [χρόνου](http://afterschoolbar.blogspot.com/2010/03/blog-post_789.html), την οποία όλοι κατείχαμε κάποτε ως παιδιά και τώρα την έχουμε απολέσει, την έχουμε εξορίσει μακριά μας στα βάθη της παιδική μας ηλικίας. Δεν φτάνει όμως στα όρια της απελπισίας, γιατί κατά βάθος ξέρει πως αυτήν τη διάθεση δεν την έχουμε κατ’ ανάγκη χάσει για πάντα. Βρίσκεται μέσα μας, στο παιδί που είμαστε και έχουμε φυλακίσει αλλά μερικές φορές δραπετεύει. Βρίσκεται μέσα μας και μας φέρνουν σε επαφή με αυτή τα παιδιά τα δικά μας.



 Η αμηχανία του  καλλιτέχνη και το αίσθημα συνυπευθυνότητας του ενήλικα συνεχίζονται και επεκτείνονται στη δεύτερη στροφή. Ο αφηγητής αισθάνεται ότι η τέχνη του είναι λίγη και αυτοακυρώνεται μπροστά στα προβλήματα που υπάρχουν και αυτό το αντιλαμβάνονται και οι ενήλικες . Και άρα δεν μπορεί να τους καταπραΰνει.  Και φτάνει στη πικρή  διαπίστωση ότι ένας ασχημοπαπαγάλος είναι. Που προσπαθεί να  μιμείται δια της τέχνης του την ουσία των πραγμάτων και την αλήθεια, ανεπιτυχώς όμως και χωρίς να την κατανοεί.  Και πάλι διαπιστώνει το μάταιο της προσπάθειας να εξωραϊστεί η πραγματικότητα, καθώς η αλήθεια είναι ολοφάνερη. Και  η αντίδραση των ανθρώπων είναι παρόμοια με τα φευγαλέα  βλέμματα που ανταλλάσσουν  δυο άγνωστοι περαστικοί που διασταυρώνονται στους δρόμους μιας μεγάλης πόλης, απορροφημένοι από τα μικρά ή μεγάλα τους προβλήματα, και χάνονται . Αδιάφορη, σκεπτική, ενοχλημένη, ό,τι άλλο θέλετε…

Και κάπου εδώ το κείμενο του Σαββόπουλου σχολιάζει το παμπάλαιο δίλημμα της τέχνης. Τέχνη για την τέχνη? Δηλαδή αποθέωση της αισθητικής και  απομάκρυνση της τέχνης από κάθε τι επικαιρικό με κίνδυνο να γίνει άψυχη? Ή τέχνη για τη ζωή? Με την τέχνη δηλαδή να παίρνει θέση στα προβλήματα της κοινωνίας και των συνθηκών από τις οποίες προέρχεται και στις οποίες φύεται, με κίνδυνο να χάσει το διαχρονικό της χαρακτήρα και να γίνει ρεπορτάζ… Ίσως και να είναι αυτό που λέει ο Αναγνωστάκης. «Με πρόκες πρέπει να τις καρφώνουμε τις λέξεις, να μην τις παίρνει ο άνεμος»

**Θέμα**: Η αμηχανία του ποιητή να τραγουδήσει στα παιδιά της υποβαθμισμένης περιοχής του Λαυρίου.

**Ενότητες**

1η ενότητα, στιχ. 1-8 «Δεν ξέρω τι να παίξω…στις δύο η ώρα»: Ο τραγουδιστής και τα παιδιά του Λαυρίου.

2η ενότητα, στιχ. 9-14 «Ζούμε μέσα σ’ ένα όνειρο…ο μεγάλος κι ο μικρός»: Η σχέση της

ανθρώπινης ζωής με το χρόνο.

3η ενότητα, στιχ. 15-22 «Δεν ξέρω τι να παίξω…μέσα στην πόλη»: Ο τραγουδιστής ψάχνει έναν τρόπο να μιλήσει στους μεγάλους.

**Το Λαύριο**

– ο Σαββόπουλος αφιερώνει το τραγούδι του στα παιδιά του Λαυρίου

– πρόκειται για μια υποβαθμισμένη περιοχή

– οι κάτοικοί του αντιμετωπίζουν οικονομικά προβλήματα (χαμηλόμισθα

επαγγέλματα, αυξημένη ανεργία)

**Τα παιδιά**

– ο τραγουδιστής ξέρει ότι δεν μπορεί να πει ψέματα στα παιδιά, γιατί

εκείνα έχουν την ικανότητα ν’ αντιλαμβάνονται τα πάντα

– μεγαλύτερη αδυναμία νιώθει να τραγουδήσει για τα παιδιά του Λαυρίου

– στο βλέμμα τους υπάρχει η αγωνία για το πώς θα ξεπεραστούν οι

οικονομικές δυσκολίες των οικογενειών τους

**Οι μεγάλοι**

– ο τραγουδοποιός αμηχανία νιώθει όταν επιχειρεί ν’ απευθυνθεί και

στους ενηλίκους

– δεν του είναι εύκολο να παρουσιάσει διαφορετική την πραγματικότητα

– όλοι γνωρίζουν τα προβλήματα που καθορίζουν τις ζωές τους

– την απογοήτευση και την αδυναμία τους μπορεί ο τραγουδιστής να τις

διακρίνει στα μάτια τους, κάθε φορά που τους συναντά μέσα στην πόλη

– η ζωή των μεγάλων «όνειρο που τρίζει»

 αυταπάτες¬

 κοινωνία γεμάτη προβλήματα¬

 ενοχή γιατί θα κληροδοτήσουν στα παιδιά τους έναν κόσμο τον¬

οποίο δεν εγκρίνουν ούτε οι ίδιοι

**Ο χρόνος**

– ο τραγουδιστής διατυπώνει τις σκέψεις του για το πέρασμα του χρόνου

και τις μεταβολές που φέρνει στην ανθρώπινη ζωή

– το πέρασμα του χρόνου, αντί να φέρνει σταθερότητα και ικανοποίηση,

είναι γεμάτο αβεβαιότητα

«ο χρόνος ο αληθινός»

– ο ουσιαστικός χρόνος

– ο χρόνος που αφιερώνουμε σε όλα όσα μας γεμίζουν

– χρόνος με αγαπημένα πρόσωπα / πράγματα / δραστηριότητες

– η αληθινή διάσταση του χρόνου βρίσκεται στη δύναμη της ανθρώπινης

ζωής, μέσα στα μάτια των παιδιών

– ο ουσιαστικός χρόνος ταυτίζεται με τα παιδιά

– όμως είναι «εξόριστος» = σπάνιος, δυσεύρετος, τον έχουμε διώξει από

τη ζωή μας, καθώς αφιερώνουμε όλο μας το χρόνο στις υποχρεώσεις

της καθημερινότητας

 O διαφορετικός τρόπος που αντιλαμβάνονται ή αντιμετωπίζουν τα προβλήματα τα παιδιά και οι μεγάλοι.

Ο φόβος που νιώθουν οι μεγάλοι εξαιτίας της επίγνωσης των προβλημάτων είναι ορατός, αλλά δεν μπορεί να δικαιολογηθεί πλήρως μπροστά στα ερευνητικά βλέμματα των παιδιών. Οι μεγάλοι αισθάνονται ότι ζουν «μέσα σε ένα όνειρο που τρίζει», νιώθουν δηλαδή να τους βαραίνει τόσο το συλλογικό αίσθημα ανασφάλειας όσο και οι προσωπικές τους ευθύνες απέναντι στους νεότερους που εξαρτώνται από αυτούς και, με την ύπαρξή τους, ορίζουν τον χρόνο δικαιώνοντας το βαθύτερο νόημα της ζωής («ο χρόνος ο αληθινός»)

**Ο τραγουδοποιός**

– αυτοσαρκασμός («μεγάλος με τιράντες και γυαλιά», «ασχημοπαπαγάλος»)

– το πέρασμα του χρόνου έχει αλλοιώσει την όψη του

– τον έχει μεταβάλει σε «ασχημοπαπαγάλο»: επαναλαμβάνει τα ίδια πράγματα, χωρίς να έχει τη δύναμη να αλλάξει την κατάσταση

– αυστηρή κριτική της εμφάνισής του

– δίνει μεγαλύτερη βαρύτητα στην ποιότητα και το περιεχόμενο των συνθέσεών του και την ευθύνη του ως καλλιτέχνη

– προβάλλει την αδυναμία του καλλιτέχνη να μιλήσει για τα σοβαρά

κοινωνικά προβλήματα, καθώς δεν μπορεί να προσφέρει άμεσες λύσεις

– διστάζει να απευθύνει τα συνηθισμένα του τραγούδια στο ακροατήριο

του Λαυρίου.

– θεωρεί ότι ο τραγουδιστής έχει ευθύνη απέναντι στο κοινό του

– εκφράζει την ανασφάλεια που νιώθει μεγαλώνοντας, καθώς τα

προβλήματα των ανθρώπων γύρω του παραμένουν ανεπίλυτα

– το γεγονός αυτό τον βαραίνει και τον κάνει να συμμετέχει στη

συναισθηματική κατάσταση των ανθρώπων που συναντά γύρω του,

πολύ περισσότερο των παιδιών, τα οποία ξέρει πολύ καλά πως δεν

μπορεί να ξεγελάσει

– προτιμά να μην τους διασκεδάσει με ελαφρά τραγουδάκια

– στη δική τους αγωνία έρχεται να τραγουδήσει και το δικό του φόβο για

τις συνθήκες που θα διαμορφώσουν τη ζωή των ανθρώπων στο μέλλον

και την αμηχανία του να συνθέσει στίχους που να ανταποκρίνονται στις

περιστάσεις

**Συναισθήματα τραγουδιστή**

– αδυναμία να βρει ένα τραγούδι κατάλληλο να παίξει για τα παιδιά που κατοικούν στο Λαύριο

– αμηχανία

– ανασφάλεια

– συμπαράσταση

– λύπη

– φόβος για το μέλλον

**Σχήματα λόγου**

Προσωποποιήσεις: στιχ. 13-14 « Μα ο χρόνος ο αληθινός – είναι ο γιος μας ο μεγάλος κι ο μικρός»

Μεταφορές: στιχ. 9 «Ζούμε σ’ ένα όνειρο που τρίζει»

Παρομοιώσεις: στιχ. 10 «σαν το ξύλινο ποδάρι της γιαγιάς μας», στιχ. 12 «σαν μικρό παιδί»

Επαναλήψεις: στιχ.1 & 15 «Δεν ξέρω τι να παίξω στα παιδιά» – «Δεν ξέρω τι να παίξω στα παιδιά»,

11-13 «Μα ο χρόνος ο αληθινός» – «Μα ο χρόνος ο αληθινός».

Εικόνες: στιχ. 3 «Είμαι μεγάλος, με τιράντες και γυαλιά», στιχ. 7 «και μας κοιτάζουν με μάτια σαν

κι αυτά», στιχ. 21-22 «και σε κοιτάζουν…όταν γυρνάς μέσα στην πόλη».

Αντιθέσεις: στιχ. 1 & 6 «Δεν ξέρω…» – «τα ξέρουν όλα», στιχ. 14 «ο μεγάλος» – «ο μικρός»

**Γλώσσα**

– απλή

– καθημερινή

ΠΗΓΈΣ:Blogs.sch.gr/skourti/2016

Scribd.com/doc/232074380

Users.sch.gr/ipap/Ellinikospolitismos